Seun dood by oord: 'Hy was die nar van die familie' | Maroela Media
Adrie Smit, die tannie van Aiden du Toit (10), wat Woensdag by die gewilde Zambibush-oord in die noorde van Pretoria dood is, het aan Maroela Media gesê hy het nie verdrink nie.
Smit vertel Aiden was vir die dag daar saam met sy ma, twee maats en hulle ma's. "Hulle het die seuns gevat, want dis mos nou vakansie, sodat hulle iets het om te doen vir die dag," het Smit vertel.
Maroela Media het vroeër berig ao. Johan van Dyk, polisiewoordvoerder, het gesê paramedici het byna twee uur lank onverpoos probeer om die seun se lewe te red, maar dit was tevergeefs en hy is op die toneel dood verklaar.
Volgens Smit word daar tans vermoed hy het werwels in sy nek gebreek en moontlik ook breinskade opgedoen. "Die nadoodse ondersoek is nog nie voltooi nie."
"Hy was 'n absolute nar, ons het ons doodgelag vir hom. Hy het altyd almal laat lag. Sy ma is gebroke, sy neem nog nie alles in nie. Dit was 'n fratsongeluk, Aiden het nie verdrink nie."
Daar is tans nog nie begrafnisreëlings getref nie omdat die nadoodse ondersoek nog nie voltooi is nie, maar Smit het gesê die familie sal dit so gou as moontlik wil doen.
Hy het twee broers en een suster gehad en was 'n leerder aan die Laerskool Wonderboom Suid.
Maroela Media het vroeër berig van Dyk het gesê die 10-jarige seun het vroegmiddag glo by die ZambiBush-oord in Sinoville geval óf sy kop gestamp, en vermoedelik 'n hoofbesering opgedoen.
Die bestuur van die oord het sy innige meegevoel met die seun se naasbestaandes betuig en aan Maroela Media gesê hy sal later vandag 'n persverklaring uitreik. Die verklaring was teen namiddag nog nie beskikbaar nie.
Dit is vreeslik tragies, my innige simpatie aan die familie ek stel voor sluit die plek en doen n behoorlike "risk assesment" voor kinders weer daar toegelaat word.
Sterkte aan die familie en maatjies !
Woorde ontbreek, so n pragtige kind. Ek ken nie die gesin nie, en kan my nie indink hoe hul moet voel nie. My hart is stukkend! Mag God jul vertroos id moeilike hartseer tyd!